b'\n_START_ARTICLE_\nCleveland\n_START_SECTION_\nHistorie\n_START_PARAGRAPH_\nCleveland ble grunnlagt i 1796 ved Cuyahoga-elvens utl\xc3\xb8p, etter at en gruppe nybyggere under ledelse av Moses Cleaveland kj\xc3\xb8pte landet av urbefolkningen. Etter at Ohioelven ble forbundet med Eriesj\xc3\xb8en med en kanal i 1832 begynte Cleveland \xc3\xa5 vokse, da den ble et knutepunkt for trafikken mellom De store sj\xc3\xb8er og Mississippielven._NEWLINE_Ohio ble etterhvert sentrum for en betydelig kull- og st\xc3\xa5lindustri. John D. Rockefeller bygde opp formuen sin i Cleveland, og i 1920 var byen vokst til USAs femte st\xc3\xb8rste by._NEWLINE_Etter andre verdenskrig fulgte en periode med velstand for Cleveland. P\xc3\xa5 1960-tallet begynte imidlertid industrien \xc3\xa5 f\xc3\xa5 problemer, og mange flyttet ut av byen til forstedene. Det kom ogs\xc3\xa5 til raseoppt\xc3\xb8yer i Cleveland, i 1966 og 1968._NEWLINE_I 1978 greide ikke byen \xc3\xa5 betjene l\xc3\xa5nene sine, og ble med det den f\xc3\xb8rste store amerikanske byen siden depresjonen som gikk konkurs.\n_START_SECTION_\nPolitikk\n_START_PARAGRAPH_\nDet demokratiske parti har alltid st\xc3\xa5tt sterkt i Cleveland, og byens to representanter i Representantenes hus er begge demokrater. John Kerry fikk flertallet av stemmene i byen under presidentvalget i 2004._NEWLINE_Frank G. Jackson er borgermester i byen (2006). Borgermesteren har stor makt, og kan i meget stor grad handle uten \xc3\xa5 legge saker frem for bystyret. Cleveland var den f\xc3\xb8rste st\xc3\xb8rre byen i USA som hadde en svart borgermester, Carl B. Stokes (1968\xe2\x80\x9371).\n_START_SECTION_\nN\xc3\xa6ringsliv\n_START_PARAGRAPH_\nCleveland har tradisjonelt v\xc3\xa6rt et sentrum for st\xc3\xa5lindustri og eksport, da plasseringen ved Eriesj\xc3\xb8en og Cuyahogaelven har gjort byen til et samferdselsknutepunkt. De siste \xc3\xa5renes nedgang i amerikansk industri har rammet byen, men en oppgang i servicen\xc3\xa6ringer har til en viss grad kompensert for dette. _NEWLINE_P\xc3\xa5 2000-tallet har Cleveland satset tungt p\xc3\xa5 h\xc3\xb8yteknologi som forskning p\xc3\xa5 brenselceller og bioteknologi. Byens mange universiteter er en viktig brikke i dette milj\xc3\xb8et. Offentlige myndigheter har satset mye p\xc3\xa5 \xc3\xa5 bygge ut en moderne infrastruktur for telekom for \xc3\xa5 tiltrekke seg nye selskaper i h\xc3\xb8yteknologiske bransjer.\n_START_SECTION_\nKultur\n_START_PARAGRAPH_\nCleveland har tre profesjonelle toppidrettslag. Cleveland Indians spiller i Major League Baseball, Cleveland Browns spiller i National Football League og Cleveland Cavaliers spiller i National Basketball Association._NEWLINE_Cleveland Orchestra er et symfoniorkester som holder til i Cleveland. Det er regnet som et av de fem store symfoniorkestrene i USA._NEWLINE_En viktig turistattraksjon i Cleveland er Rock and Roll Hall of Fame. Et annet viktig museum i byen er Cleveland Museum of Art.'